যাদবপুর বিশ্ববিদ্যালয়ের উপাচার্যের কক্ষে ঝুলল তালা, কিন্তু কেন?

কলকাতা: একদিন আগে SFI নেতাদের হুমকি দিয়ে দেওয়াল লিখনকে ঘিরে শোরগোল পড়েছিল যাদবপুর বিশ্ববিদ্যালয়ে (Jadavpur University)। আর এবার উপাচার্যের (Vice Chancellor) ঘরে তালা ঝোলাল ইঞ্জিনিয়ারিংয়ের ছাত্র সংসদ ‘ফেটসু’। হস্টেলের (College Hostel) নিয়ম পরিবর্তনের দাবি নিয়ে শুরু হল বিক্ষোভ। এই ঘটনাকে কেন্দ্র করে ফের একবার খবরের শিরোনামে কলকাতার এই স্বনামধন্য বিশ্ববিদ্যালয়।

২০২৩ সালে যাদবপুর বিশ্ববিদ্যালয়ে এক পড়ুয়ার মৃত্যু হয়। সেই নিয়ে অনেক জলঘোলা হয়েছে। তার পর থেকেই নিয়ম হয়েছিল যে, হস্টেলের গেট রাত ১০টার পর বন্ধ করে দেওয়া হবে। তার আগে সব আবাসিক পড়ুয়াকে হোস্টেলে ঢুকতে হবে। কিন্তু এই নিয়ম আর চায়না ইঞ্জিনিয়ারিংয়ের ছাত্র সংসদ। তাই বৃহস্পতিবার সন্ধ্যায় ইঞ্জিনিয়ারিং বিভাগের ছাত্র সংসদের তরফে আজ উপাচার্যের কক্ষে গিয়ে দাবি জানানো হয় যে, দশটার পরেও খোলা রাখতে হবে হোস্টেল গেট।

আরও পড়ুন: দেওয়াল লিখনে SFI-কে হুমকি! যাদবপুর বিশ্ববিদ্যালয়ে হুলুস্থুল কাণ্ড

কিন্তু সেই সময় ঘরে উপাচার্য ছিলেন না তাই ফেটসু উপাচার্যের ঘরের মূল প্রবেশদ্বারে তালা মেরে দেয়। এই ঘটনার তীব্র নিন্দা করা হয়েছে যাদবপুর বিশ্ববিদ্যালয় কর্তৃপক্ষের তরফে। তাঁরা এটিকে ‘চূড়ান্ত অবমাননাকর ঘটনা’ বলে অভিযোগ করেছেন।

প্রসঙ্গত, একদিন আগেই SFI নেতাদের প্রাণনাশের হুমকি দিয়ে দেওয়াল লিখনের অভিযোগ উঠেছিল যাদবপুর বিশ্ববিদ্যালয়ে। এই ঘটনার পেছনে আরএসএফ বা (RSF) ‘বিপ্লবী ছাত্র ফ্রন্ট’ নামের একটি সংগঠনের নাম উঠে এসেছিল। এক দেওয়ালে লেখা ছিল, “বিরোধী মতের ছাত্রছাত্রীদের লাশ ফেলা হবে” এবং “এসএফআই নেতাদের পরিণতি হবে পার্থ বিশ্বাসের মতো”। আরেকটি দেওয়ালে লেখা হয়েছে, “শালকো ট্রিটমেন্ট টু এসএফআই”।